
                                     RAPORT

asupra propunerii legislative  pentru modificarea şi completarea Legii nr.304/2004 privind organizarea judiciară

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă pentru modificarea şi completarea Legii nr.304/2004 privind organizarea judiciară, iniţiată de domnul  deputat Victor Ponta, trimisă cu adresa nr. Pl-x 533  din 18 septembrie  2007  şi  înregistrată cu nr. 31/966 din 19 septembrie 2007.
             Potrivit prevederilor art. 75 din Constituţia României, republicată, şi ale art. 92 alin.(8) pct.2 din Regulamentul Camerei Deputaţilor, republicat, Camera Deputaţilor  este  prima Cameră sesizată. 
             Consiliul Legislativ, prin avizul nr.1165 din 5.09.2007, a avizat favorabil propunerea legislativă, cu unele observaţii şi propuneri.
             Guvernul, prin punctul său de vedere, transmis cu adresa nr.6195 din 27.09.2007, nu susţine adoptarea acestei iniţiative legislative. 
Comisia pentru egalitatea de şanse pentru femei şi bărbaţi a avizat favorabil propunerea legislativă, prin avizul nr.37/330/28.09.2007.

Consiliul Superior al Magistraturii, conform Hotărârii nr.687 din 4 octombrie 2007, a avizat favorabil iniţiativa legislativă, cu observaţii şi propuneri.     

              Propunerea legislativă are ca obiect de reglementare modificarea şi completarea articolului 33 din Legea nr.304/2004 privind organizarea judiciară. În realitate, dispoziţiile asupra cărora se intervine nu se regăsesc la art.33 din Legea nr.304/2004 privind organizarea judiciară, aşa cum rezultă din titlul şi din textul articolului unic al propunerii legislative, ci la art.33 din Legea nr.303/2004 privind statutul judecătorilor şi procurorilor. Ca urmare, atât titlul legii cât şi partea introductivă a articolului unic se impun a fi modificate.

                Pe fond, propunerea legislativă are în vedere ca persoanele care, anterior plecării din profesie, au susţinut şi promovat examenul de capacitate în funcţia de judecător sau procuror, să fie exceptate de la obligaţia de a urma un curs de formare profesională în cadrul Institutului Naţional al Magistraturii şi de a susţine un examen pentru verificarea cunoştinţelor, la revenirea în profesie.
              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din  9 octombrie 2007. La lucrările Comisiei au participat, în calitate de invitaţi, din partea Ministerului Justiţiei, doamna Katalin Barbara Kibedi - secretar de stat şi doamna Violeta Belegante - şef serviciu.
                La dezbateri au fost prezenţi 16 deputaţi, din totalul de 27 membrii ai Comisiei juridice, de disciplină şi imunităţi . 
 În urma dezbaterilor şi a punctelor de vedere exprimate de membrii Comisiei şi de invitaţi, s-a hotărât, cu unanimitate de voturi, să se propună plenului Camerei Deputaţilor respingerea propunerii legislative, întrucât Guvernul, prin Ordonanţa de urgenţă nr.100 din 4 octombrie 2007, publicată în Monitorul Oficial al României, Partea I, nr.684 din 8.10.2007, a modificat substanţial articolul 33 din Legea nr.303/2007, astfel încât normele de trimitere din textul iniţiativei legislative rămân fără obiect.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE ,                                   SECRETAR,
           Sergiu ANDON                                    George BĂEŞU
      Consilier,

      Cecilia Păduroiu

